钦定古今图书集成/明伦汇编/官常典/第794卷 > 曹望之
## 钦定古今图书集成/明伦汇编/官常典/第794卷 > 曹望之

按《金史》本传：“望之，字景萧，其先临潢人。辽季移家宣
德、天会间，以秀民子选充女直字学生。年十四，业成，
除西京教授，为元帅府书令史，补正令史，转行台省
令史，录教授资，补修武校尉，除右司都事。吏部侍郎
田玨素薄望之，望之愿交，不肯纳，遂与蔡松年、许霖
构致党狱，改行台吏部员外郎。海陵为相，尝以书致”
其私，望之不从。天德元年，调同知石州军州事，坐事
免。丁母忧。久之，除绛阳军节度副使，入为户部员外
郎。诏买牛万头，给按出虎八猛安徙居南京者，望之
主给之。撒八反，转致甲仗八万，自洺州输燕子城运米八十万斛，由蔡水入淮，馈伐宋诸军，期以一日，望
之如期集事。进本部郎中，特赐进士及第。大定初，讨
窝斡，望之主军食，给与有节，凡省粮三十万石，省锉
草五十万石。帅府以捷入告，议者欲遂罢转输，望之
以为元恶未诛，不可弛备。既而大军追讨，果赖以济。
以劳，进一阶，兼同修国史。请“于大盐泺设官榷盐，听
民以米贸易，民成聚落，可以固边圉，其利无穷。”从之。
其后凡贮米二十馀万石，及东北路岁饥，赖以济者
不可胜数。三年，上曰：“自正、隆兵兴，农桑失业，猛安谋
克屯田多不如法。”诏遣户部侍郎魏子平、大兴少尹
同知中都转运事李涤、礼部侍郎李愿、工部郎中移
刺道、户部员外郎完颜兀古出、监察御史夹谷阿里
补及望之分道劝农，廉问职官臧否。望之还言：“乞汰
诸路胥吏，可减其半。”诏胥吏如故，于是始禁用。《贴书》
云：迁本部侍郎，领覆实缮修大内财用，费用大省。复
以劳进阶，上召见，谕勉之。望之家奴袁一言涉妖妄，
大兴府鞫治。望之恐，使户部令史刘公辅问其事于
大兴少尹王全，全具其事语公辅，公辅以语望之。御
史台劾奏刘公辅言泄狱情，上曰：“妖妄之言，交相传
说，何也？”于是望之决杖一百，王全杖八十，刘公辅杖
一百五十，除名。顷之，运河堙塞，世宗出郊见之，问其
故，主者奏曰：“户部不肯经画，岁久以致如此。”上责望
之曰：“有水运不濬治，乃用陆运，烦费民力，罪在汝等，
其往治之。”尚书省奏当用夫役数万人，上曰：“方春耕
作，不可劳民。以宫籍监户”，及摘东宫、诸王人从充役，
若不足，即以五百里内军夫补之。《太宗实录》成，监修
国史纥石烈良弼赐金带一重、彩二十端，同修国史
张景仁、刘仲渊、望之皆赐银币有差。望之叹赏薄，谓
人曰：“栽花接木，乃加爵命，勤劳者不迁官。”无何，张景
仁迁翰林学士，望之又曰：“止与他人便遣，独不及我
哉。”世宗闻之，出望之德州防御使，谓之曰：“汝为人能
干，而心不忠实。朕前往安州，春水人言汝无事君之
义。朕敕臣下，有过即当谏争，汝但面从，退则谤议，此
不忠不孝也。汝自五品起迁四品，《太宗皇帝实录》成，
优赐银币，不思尽心竭力，惟官赏是觊。今出汝于外，
宜改心涤虑，不然则身亦莫保。”望之到德州，有惠政，
百姓为立生祠。改同知西京留守事。上书论便宜事，
其一论：“山东、河北猛安谋克，与百姓杂处，民多失业。
陈、蔡、汝、颍之间，土广人稀，宜徙百姓以实其处，复数
年之赋以安辑之。百姓亡命及避役军中者，阅实其
人，使还本贯，或编近县以为客户，或留为佃户者，亦
籍其姓名。州县与猛安事干涉者，无相党匿，庶几军
民协和，盗贼弭息。”其二论：“荐举之法，虚文无实。宰相
拔擢，及其所识不及其所不识，内外官所举，亦辄不
用，或指以为朋党，遂不敢复举。宜令宰执岁举三品
二人，御史大夫以下内外官终秩举二人，自此以下，
以品杀为差等。终秩不举者，遇转官勒不迁；三品者，
削后任俸三月。”其举者已改除，吏部以《类品》第季而
上之。三品阙，则于类第四品中补授。四品、五品以下，
视此为差。其待以不次者，宰执具才行、功实以闻。举
当否，罪当如律。廉介之士，老于令幕，无举主者，七考。
无赃私罪者，准朝官三考劳叙。吏部每季图上外路
职官姓名，路为一图，大书“赃污者”于其名下，使知畏
“慎。外任五品以上官，改除令代之者，具功过以闻；年
六十以上者，终更赴调，有司察其视听精力，老疾不
堪釐务，给以半禄罢遣。其三论守边将帅及沿边州
县官，渔剥军民，多兴力役，宜岁遣监察御史周行察
之。边部有讼，招讨使无得辄遣白身人征断，宜于省
部有出身女直、契丹人及县令丞簿中择廉能者，因
其风俗，略定科条，务为简易，征断羊马入官籍数，如
边部遇饥馑，即以此振给之。招讨及都监视事，宜限
边部馈送驼马，招讨司女直人户，或撷野菜以济艰
食。而军中旧籍马死则一村均钱买补，往往鬻妻子、
卖耕牛以备之。臣恐数年之后，边防困弊，临时振济，
费财十倍而无益。早为之所，则财用省而边备实矣。
官给军箭，用尽则市以补之，皆朽钝不堪用，可每岁
给官箭一分，以补其阙。边民缺食给米，地远负重，往
往就仓贱卖而去，可计口支钱，则公私两便。”陕西正
副宜如猛安谋克，用土人一员，队将亦宜参用土人，
久居其任。增弓箭田，复其赋役。以廉吏为提举举察
总管“府以下官，农隙校阅，以严武备，则太平之时，有
经略之制矣。”又论“六盐场用人，宜令户部公议辟举。”
论：“漕运先计河仓见在几何，通州容受几何，京师岁
费几何，今近河州县岁税或六七万石，小民有入资
之费，富室收转输之利，宜计实数，以科税入。论民间
私钱苦恶，宜以官钱五百易私钱千，期以”一月易之，
过期以销钱法坐之。论州府力役钱物，户部颁印署
白簿，使尽书之，以俟审阅，有畏避不书者坐之。论工
部营造调发，妨民生业。诸路射粮军，约量人数，习武
艺，期以三年成，以息调民。书奏，多见采纳。以本官行
六部事于北边，召拜户部尚书。上数之曰：“汝前为侍郎，以不忠外补，颇能练习钱谷，故任以尚书之重，宜
改前非，以图新效也。”是时，户部尚书高德基坐高估
俸粟责降，世宗念望之吝出纳，或惩德基也，既出，使
人谕之曰：“勿以高德基下粟直，要在平估而已。”十五
年，新宫成，世宗幸新宫，敕望之曰：“新宫中所须，毋取
于民间也。”有良民夫妇质身于东京留守完颜彀英
家，期终而不遣。尚书省下东京鞫治，望之言彀英为
留守，其同官必且阿徇，不肯穷竟，当移他州。望之久
习事，有治钱糓名，性刚愎，颇沾沾自露，希觊执政。而
刑部尚书梁肃自详问宋国使还，世宗尝欲以为执
政，久而未用，亦颇衒耀求进。世宗谓左丞相纥石烈
良弼曰：“曹望之、梁肃急于见知，涉于躁进。”遂出梁肃
为济南尹。数年，乃召拜参知政事。而望之终于户部
尚书，年五十六，世宗惜其未及用，赐钱三千贯，敕使
致祭，赙银五百两、重彩二十端、绢二百匹，以其子渊
为奉御，泽为笔砚承奉。其后尚辇局举出身人年六
十馀，可以临事，世宗曰：“岂为此辈惜官邪？但此辈专
以盗取官钱为谋生计，不可用也。”由是欲更改《监临
格式》，以问户部尚书刘玮，玮恐监官谤己，不肯实对。
世宗因思望之，叹曰：“不如望之之敢行也。”望之初不
学，及贵，稍知读书，遂刻苦自致。有诗集三十卷。